I DEN SYDLIGE AFGHANSKE PROVINS HELMAND opsatte Danmark i januar 2008 i ørkenfortet Camp Price en dims med samme funktion som en telemast. Blandt soldaterne blev dimsen kaldt en dirtbox – og den skulle være med til at ændre krigen.

Det hele var tophemmeligt, da det skete i samarbejde med NSA, den amerikanske efterretningstjeneste, der har speciale i elektronisk overvågning og spionage.

Dirtboxen støvsugede al data, der blev transmitteret i luften omkring basen. Hver gang Taleban planlagde et angreb over telefon, hvilket var ofte, eftersom Helmand var højborg for oprørerne, opsnappede dirtboxen det. Så vidste de danske soldater, hvem der kommunikerede, og hvor de befandt sig.

Nordøst for danskernes base havde hollandske styrker også fået en dirtbox. Det samme havde nordmændene, som holdt til i hovedstaden Kabul. Senere fik flere af USA’s allierede også en dirtbox.

Oplysninger om Talebans gøren og laden i Afghanistan blev i stor stil indsamlet, analyseret og udvekslet landene imellem i en kæmpe database. Kommunikationen betød, at efterretningsfolk på computere i baser gnidningsfrit kunne samarbejde med soldater på jorden. I realtid og på sikker afstand kunne man se oprørernes aktivitet som tegnestifter på et kort, der ligner Google Maps.

Teknologien forandrede, hvordan vi fører krig – og Danmark var med helt i front. Fra begyndelsen.